Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 301/12)

Šī publikācija dod tiesības trīs mēnešu laikā no šīs publikācijas dienas pret šo pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“BASMATI”

ES Nr.: PGI-IN-02425 – 18.7.2018

ACVN ( ) AĢIN (X)

1. Nosaukums vai nosaukumi [ACVN vai AĢIN]

“Basmati”

2. Dalībvalsts vai trešā valsts

Indijas Republika

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Basmati” ir īpaši aromātiskie gargraudu rīsi, kurus audzē un ražo konkrētā Indijas subkontinenta ģeogrāfiskajā reģionā. Indijas teritorijā attiecīgais reģions atrodas Indijas ziemeļu daļā zem Himalaju pakājes līmeņa un ietilpst Indas-Gangas līdzenumā.

“Basmati” rīsu raksturīgās īpašības ir to garais, tievais kodols ar lielu garuma un platuma attiecību, izsmalcināts aromāts, salda garša, maiga konsistence, neliels izliekums, vidēji augsts amilozes saturs, augsta graudu noturība pret sadalīšanos vārot un kodola lineāra pagarināšanās ar pavisam nelielu piebriešanu platumā vārīšanas laikā.

“Basmati” rīsiem ir šādas pamatīpašības.

Nr. Parametrs Vērtība 1. Iepriekš termiski apstrādātu noslīpētu rīsu minimālais vidējais garums (mm) 6,61 2. Iepriekš termiski apstrādātu noslīpētu rīsu vidējais platums (mm) ≤2,00 3. Iepriekš termiski apstrādātu noslīpētu rīsu minimālā garuma/platuma attiecība (G/P attiecība) 3,50 4. Vārītu rīsu minimālais vidējais garums (mm) 12,00 5. Minimālā attiecība starp vārītu rīsu garumu un iepriekš termiski apstrādātu rīsu garumu JEB minimālais stiepes koeficients 1,70 6. Vidējais tilpuma palielinājuma koeficients >3,5 7. Aromāts: “Basmati” rīsiem ir tipisks pandan aromāts Dabiski piemīt “Basmati” rīsiem 8. Garša un ēdot sajustā konsistence: vārītu “Basmati” rīsu saldā garša un specifiskā ēdot sajustā konsistence – vārītu graudu maigā un mīkstā konsistence ar augstu noturību pret sadalīšanos. Dabiski piemīt “Basmati” rīsiem

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Basmati” rīsus audzē no tradicionālām “Basmati” šķirnēm un selekcijas rezultātā iegūtām uzlabotām “Basmati” rīsu augu šķirnēm. Tradicionālajām “Basmati” šķirnēm ir ilgs nogatavošanās periods, graudiem sasniedzot pilnīgu briedumu oktobrī. Tradicionālo “Basmati” rīsu šķirņu jutīgums pret noteiktu gaismas un tumsas perioda attiecību padara tās neaizsargātas pret nepastāvīgiem klimatiskajiem apstākļiem, kuri dažreiz var samazināt ražīgumu. Turklāt tradicionālajām “Basmati” rīsu šķirnēm var būt zema noturība pret veldrēšanos. Šie ierobežojumi ir lielākoties novērsti šķirnēs, kas uzlabotas, izmantojot zinātniskas, ģenētiskas un augu selekcijas metodes. Uzlabotās šķirnes var izturēt klimata izmaiņas noteiktajā audzēšanas apgabalā. Uzlaboto šķirņu graudi nogatavojas laikposmā no septembra beigām līdz oktobra pirmajai pusei noteiktajos audzēšanas apgabalos, kad temperatūra veicina aromāta uzkrāšanos un saglabāšanu graudu veidošanās procesa laikā. Uzlabotās šķirnes sasniedz ražas novākšanas laiku aptuveni 20–30 dienas agrāk nekā tradicionālās šķirnes.

Pašlaik saskaņā ar Indijas 1966. gada Sēklu likumu ir paziņotas šādas “Basmati” šķirnes: ‘Basmati 217’, ‘Punjab Basmati 1’, ‘Basmati 386’, ‘Punjab Basmati 2’, ‘Punjab Basmati 3’, ‘Basmati 370’, ‘Haryana Basmati 1’, ‘Taraori Basmati’, ‘Type 3’ (‘Dehraduni Basmati’), ‘Pant Basmati 1’, ‘Pant Basmati 2’, ‘Kasturi’, ‘Mahi Sugandha’, ‘Basmati CSR 30’, ‘Malviya Basmati Dhan 10-9’, ‘Ranbir Basmati’, ‘Basmati 564’, ‘Pusa Basmati 1’, ‘Improved Pusa Basmati 1’ (‘Pusa 1460’), ‘Pusa Basmati 1121’, ‘Pusa Basmati 1509’, ‘Pusa Basmati 6’ (‘Pusa 1401’), ‘Pusa Basmati 1609’, ‘Pusa Basmati -1637’, ‘Pusa Basmati -1728’, ‘Vallabh Basmati 22’, ‘Vallabh Basmati 21’, ‘Vallabh Basmati 23’, ‘Vallabh Basmati 24’, ‘Pusa Basmati 1718’, ‘Punjab Basmati -4’, ‘Punjab Basmati 5’ un ‘Haryana Basmati 2’.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Noteiktajā ģeogrāfiskajā apgabalā tiek veikti šādi “Basmati” rīsu ražošanas posmi:

— pavairošana,

— stādu pārstādīšana,

— audzēšana,

— stādījumu pārvaldība,

— ražas novākšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Nav paredzēti ES.

3.6. Ar reģistrēto nosaukumu apzīmētā produkta marķēšanas īpašie noteikumi

Nav paredzēti ES.

4. Ģeogrāfiskā apgabala īsa definīcija

Indijā “Basmati” rīsi tiek audzēti un ražoti visos Pendžābas [Punjab], Harjānas [Haryana], Deli [Delhi], Himāčalas Pradēšas [Himachal Pradesh] un Utarakhandas [Uttarakhand] štata apgabalos, kā arī rietumu Utarpradēšas [Uttar Pradesh] un Džammu un Kašmīras [Jammu & Kashmir] štata noteiktos apgabalos. Informācijas nolūkos jānorāda, ka Pendžābas, Harjānas un Himāčalas Pradēšas štats sākotnēji bija Pendžābas reģiona sastāvdaļa.

Utarpradēšas štatā “Basmati” rīsi tiek audzēti šādos apgabalos: Meerut, Bulandshahr, GautamBuddha Nagar, Ghaziabad, Hapur, Baghpat, Saharanpur, Muzaffarnagar, Shamli, Moradabad, Bijnor, Rampur, Amroha, Sambhal, Bareilly, Badaun, Pilibhit, Shahjahanpur, Agra, Firozabad, Mainpuri, Mathur, Aligarh, Etah, Hathras, Kannauj, Etawah, Auraiya, Farrukhabad un Kasganj.

Džammu un Kašmīras štatā “Basmati” rīsi tiek audzēti šādos apgabalos: Jammu, Kathua un Samba.

5. Saikne ar ģeogrāfisko apgabalu

5.1. Ģeogrāfiskā apgabala specifika

“Basmati” rīsu reputācija, noteikta kvalitāte un raksturīgās īpašības ir pamats pieteikumam, lai to nosaukumu reģistrētu kā aizsargātu ģeogrāfiskās izcelsmes norādi.

Nosaukums “Basmati” ir atvasināts no divu sanskrita vārdu saknēm: “Vas” – ‘aromāts’ un “Mati” – ‘piemītošs kopš paša sākuma’. Vārda “Vas” ekvivalents hindi ir “Bas”, tādējādi radies nosaukums “Basmati”. Būtībā “Basmati” nozīmē ‘tāds, kam piemīt aromāts’. Tas ir neģeogrāfisks nosaukums, kurš, pateicoties gadsimtu gaitā iegūtajai reputācijai, apzīmē Indas-Gangas līdzenumā audzētus rīsus. “Basmati” rīsi tiek uzskatīti par dabas velti, un lauksaimnieki šo aromātisko rīsu šķirni audzē jau daudzus gadsimtus.

Vēsturiskā izcelsme un reputācija

Pirmā rakstiskā atsauce uz “Basmati” rīsiem ir atrodama izcilā Pendžābas dzejnieka Varis Shah pandžabu valodas eposā “Heer Ranjha”, kas sarakstīts 1766. gadā.

Vēsturiski sabiedrībā par “Basmati” rīsiem tiek uzskatīti īpaši gargraudu aromātiskie rīsi, ko audzē un ražo konkrētā ģeogrāfiskajā reģionā Himalaju pakājē. Šo sabiedrībā izplatīto uzskatu un atpazīstamību apliecina vispārējs informācijas avotu kopums, kurā ietilpst, piemēram, šādi darbi:

1. Oksfordas vārdnīcā “Basmati” ir definēts kā “Indijas gargraudu rīsu veids ar patīkamu smaržu”.

2. Larousse franču valodas vārdnīcā “Basmati” ir definēts kā “ļoti augstu novērtēti Indijas gargraudu rīsi”.

3. Cassell pārtikas produktu vārdnīcā “Basmati” rīsi ir definēti šādi: “Augstvērtīgi Indijas baltie rīsi, kuriem raksturīgi gari un tievi graudi. Tradicionāli tos pasniedz ar dažādiem karija veidiem, un tie tiek audzēti Himalaju apgabalā.”

4. Apvienotās Karalistes Pārstāvju palātas ziņojumos ir minēts nosaukums “Basmati” – īpaši jāpiemin 73. sējuma 4. daļas 197. lpp. (1874. gads), kurā ir minēts, ka “Kangras ielejā ir labi zināms veids ar nosaukumu “Basmati””.

5. J. Forbes Watson ziņojumā “Sistematizēts un aprakstošs Indijas departamenta katalogs” par Indijā saražotajiem produktiem kā īpaši nozīmīgi ir minēti “Basmati” rīsi.

6. ziņojumā par pārskatu attiecībā uz apmetni Kumaon apgabalā (Indijā), kas īstenots no 1863. līdz 1873. gadam, ir minēts, ka dažās ielejas vietās tiek ražoti augstākās kvalitātes “Basmuttee” rīsi.

7. Parīzes 1867. gada vispasaules izstādes katalogā “Basmuttee” rīsi ir minēti kā valdības dāvinājums no Indijas. Vīnes 1873. gada vispasaules izstādē “Basmuttee” rīsi ir minēti kā rīsu produkts no Indijas provinces Burdwan.

8. Francijas, Marokas un Spānijas tiesu spriedumi attiecībā uz preču zīmi “Basmati”. Šajos spriedumos tiesas, balstoties uz vairākiem apsvērumiem, tostarp ciešo saikni starp Indiju un “Basmati” rīsiem, atcēla preču zīmi “Basmati” attiecībā uz rīsiem, kas audzēti ārpus Indijas.

Ņemot vērā to īpašo garšu, aromātu un kulinārās īpašības, kas ir īpaši piemērotas tādu Āzijas virtuves ēdienu kā biryani un pulao pagatavošanai, “Basmati” rīsi ir kļuvuši ļoti populāri daudzās ārvalstīs. Turklāt pieprasījums pēc “Basmati” rīsiem dažu pēdējo desmitgažu laikā palielinās. “Basmati” rīsi tika un joprojām tiek eksportēti uz lielākajām pasaules valstīm, to vidū Saūda Arābiju, Kuveitu, Apvienotajiem Arābu Emirātiem, Apvienoto Karalisti, Amerikas Savienotajām Valstīm, Kanādu, kā arī Eiropas valstīm.

Vides faktori

Liels mitrums. Graudu veidošanās periodā, kas ir vissvarīgākais periods “Basmati” kvalitatīvo iezīmju optimālai nodrošināšanai, vidējais relatīvais mitrums “Basmati” rīsu audzēšanas apgabalā ir no 60 līdz 65 %. Tomēr mitrums nav vienīgais faktors, kas nosaka kvalitātes parametrus. “Basmati” rīsu kvalitatīvo iezīmju noteikšanā svarīga nozīme ir vides, ūdens un augsnes faktoru mijiedarbībai.

Saules starojums un dienas garums. “Basmati” rīsu audzēšanas reģionos dienas garums attiecīgajā kalendārā mēneša periodā ir ilgāks nekā Indijas centrālajā vai dienvidu daļā. Turklāt, ņemot vērā, ka rīsi ir “īsās dienas” augi, to nogatavošanās periods ir ilgāks apgabalos, kuros ir garākas dienas. Apgabalos, kuros gaišais diennakts laiks ir ilgāks, graudu nogatavošanās periods ir vēl garāks. Tātad, kā minēts iepriekš, tajā pašā mēneša datumā “Basmati” rīsu šķirnes fizioloģiskā attīstība vietā, kurā ir garākas dienas, būs aizkavējusies salīdzinājumā ar tās pašas šķirnes fizioloģisko attīstību vietā, kurā ir īsākas dienas. Fotoperiods, kas nodrošina, ka augošie graudi saņem optimālu saules starojuma līmeni, mijiedarbībā ar citiem faktoriem, piemēram, temperatūru un mitrumu Indas-Gangas līdzenumā, nodrošina, ka “Basmati” rīsi var iegūt un saglabāt aromātiskos savienojumus, kā arī citas īpašības.

Pietiekama ūdensapgāde. Lielākoties apūdeņošanai tiek izmantots kanālos esošais lietusūdens / sniega kušanas ūdens no Himalajiem. Liela ūdens apjoma pieejamība ir svarīga “Basmati” rīsu audzēšanai un aromātam (aprakstīts sīkāk tālāk šajā iedaļā).

Normāla augsne. Augsnes attiecīgajā ģeogrāfiskajā apgabalā ir veidojušās no Indas-Gangas alūvija. Tām ir vāji sārmaina reakcija (pH 7,3–8,5), un tās ir dziļas (>1 m), labi drenētas, un to struktūra galvenokārt ir no smilšaini mālainas līdz mālainai. Šajās augsnēs organiskā oglekļa saturs parasti ir no zema (<0,5 %) līdz vidējam (0,5–0,75 %). Augsnes māla frakciju galvenokārt veido ar kāliju bagāts minerāls illīts. Tāpēc šajās augsnēs ir augsts kālija (K) saturs, ko apliecina vidēja (120–280 kg K/ha) līdz augsta (>280 kg K/ha) augsnes auglība pēc K satura (aprakstīta sīkāk tālāk šajā iedaļā).

Temperatūra. Indas-Gangas līdzenumā temperatūra graudu veidošanās periodā ir mērena (dienā: 25–32 °C, naktī: 20–22 °C), kas piešķir graudiem spēcīgu aromātu. Galvenais “Basmati” rīsu aromātu noteicošais ķīmiskais komponents ir 2-acetil-1-pirolīns, un tas ir gaistošs. Maksimāli daudz aromāta saglabājas tad, ja graudu veidošanās periodā ir mērena temperatūra.

Cilvēkfaktori

“Basmati” rīsu kvalitāti būtiski ietekmē pārstādīšanas laiks. Normālos apstākļos, ja tradicionālās augstās “Basmati” rīsu šķirnes pārstāda līdz 30. jūnijam, notiek pārmērīga veģetatīvā augšana un pastāv lielāka iespēja, ka stiebri saveldrēsies ziedēšanas vai graudu veidošanās posmā. Turklāt agra stādu pārstādīšana pasliktina gatavošanas kvalitāti, jo graudi kļūst ārkārtīgi necaurspīdīgi vai tiem ir balta vidusdaļa, tāpēc ka tie augstā temperatūrā nepareizi attīstījušies cietes molekulu brīvā izvietojuma dēļ. Tādējādi optimāls stādu pārstādīšanas laiks ir jūlija pirmajā pusē.

Stādi tiek pārstādīti rindās pa 1–2 stādiem katrā paugurā. Savlaicīgas pārstādīšanas gadījumā starp rindām un starp augiem jāievēro 20 x 15 cm attālums, un novēlotas pārstādīšanas gadījumā jāievēro 15 x 15 cm attālums. Stādi jāstāda nelielā dziļumā (2–3 cm), jo, ja tos iestāda dziļi, ir nepieciešams ilgāks laiks, lai iesakņotos, kā arī pasliktinās cerošana.

Rīsa laukos tiek nodrošināts stāvošs ūdens 2–3 nedēļas pēc stādīšanas — tas palīdz nodrošināt spēcīgus augus un ierobežot nezāļu augšanu. Pēc minētā perioda lauki tiek apūdeņoti tikai pēc stāvošā ūdens uzsūkšanās.

“Basmati” rīsi tiek audzēti augsnē, kas bagātināta ar oglekli, izmantojot kūtsmēslus 8–10 t/ha vai zaļmēslojumu (pākšaugus).

Lai izvairītos no zudumiem, ko izraisa nobiršana, veldrēšanās un fiziski graudu bojājumi, “Basmati” rīsu ražu novāc, kad ir nogatavojušies 90 % graudu. Novākto ražu parasti kuļ tajā pašā dienā vai pēc iespējas ātrāk un kaltē, līdz mitruma saturs ir 12–14 %, lai novērstu graudu pelēšanu vai citu sēņu slimību vai kukaiņu kaitējuma rašanos glabāšanas laikā.

5.2. Produkta specifika

“Basmati” rīsu raksturīgās īpašības ir to garais, tievais kodols ar lielu garuma un platuma attiecību, izsmalcināts aromāts, salda garša, maiga konsistence, neliels izliekums (iepriekš termiski apstrādātu noslīpētu rīsu minimālā garuma/platuma attiecība ir 3,50 mm), vidēji augsts amilozes saturs (aptuveni 22 %), augsta graudu noturība pret sadalīšanos vārot un kodola lineāra pagarināšanās ar pavisam nelielu piebriešanu platumā vārīšanas laikā.

“Basmati” rīsu garuma/platuma attiecība ir vismaz 3:5, savukārt citiem rīsu veidiem parasti garuma/platuma attiecība ir < 3:5. Piemēram, Taizemes jasmīnu rīsu garuma/platuma attiecība ir 3:4, un Ponni rīsu – 3:2.

“Basmati” rīsi izdala īpatnēju aromātu augšanas, novākšanas, glabāšanas, slīpēšanas, gatavošanas un ēšanas laikā. Šo aromātu nodrošina līdzsvarota vairāk nekā 200 ķīmisko savienojumu kombinācija, kurā dominē 2-acetil-1-pirolīns (2AP).

“Basmati” rīsu graudi dabiski satur aptuveni 0,09 ppm šā aromātiskā ķīmiskā savienojuma (aptuveni 12 reizes vairāk nekā citām rīsu šķirnēm), kas piešķir “Basmati” rīsiem raksturīgo smaržu un garšu.

Vārītu “Basmati” rīsu raksturīga iezīme ir augsta graudu noturība pret sadalīšanos zemā glikēmiskā indeksa dēļ. Vārītu “Basmati” rīsu saldo garšu un specifisko ēšanas laikā sajusto konsistenci nosaka dažādi faktori, tostarp vidēji augstais amilozes saturs, kas vārītiem graudiem nodrošina maigu un mīkstu konsistenci un augstu noturību pret sadalīšanos.

5.3. Cēloniska saikne starp ģeogrāfisko apgabalu un produkta īpašo kvalitāti, reputāciju vai citām īpašībām

Šīs raksturīgās īpašības ir atkarīgas no dažādiem dabas un cilvēka faktoriem “Basmati” rīsu sēšanā, ražas novākšanā un apstrādē.

“Basmati” rīsi savas īpašības, tostarp aromātu, iegūst, pateicoties šādu faktoru mijiedarbībai: ilgāks gaišais diennakts laiks to audzēšanas ģeogrāfiskajā apgabalā, mērena temperatūra graudu veidošanās laikā, kā arī mitrums un saules starojums attiecīgajā ģeogrāfiskajā apgabalā.

Tādas īpašības kā garšu un ēšanas laikā sajusto konsistenci piešķir ilgstošā saules gaisma garajās dienās “Basmati” rīsu ziedēšanas mēnešos attiecīgajā ģeogrāfiskajā apgabalā. “Basmati” rīsu izturēšana un priekšmērcēšana pastiprina šīs īpašības.

Stādīšanas laiks un stādu izvietojums, kā arī ar oglekli bagātinātas augsnes nodrošināšana, stāvoša ūdens saglabāšana un apūdeņošanas metodes ievērojami ietekmē “Basmati” rīsu fizioloģiju.

Ar nosaukumu “Basmati” saistītie vēsturiskie, tradīciju, kultūras un sociālie elementi nodrošina tam kā ģeogrāfiskai norādei reputāciju visā pasaulē. Jebkurš tirdzniecības profesionālis vai sabiedrības loceklis Indijā vai ārvalstīs, pasūtot “Basmati” rīsus vai redzot rīsus, kuri tiek reklamēti vai pārdoti kā “Basmati” rīsi, sagaida, ka šādi pasūtītais, reklamētais vai pārdotais produkts būs rīsi, kuri audzēti un ražoti attiecīgajā ģeogrāfiskajā apgabalā un kuriem ir raksturīgās īpašības, kas aprakstītas šā vienotā dokumenta 3.2. un 5. iedaļā.

Atsauce uz specifikācijas publikāciju

(šīs regulas 6. panta 1. punkta otrā daļa)

http://ipindiaservices.gov.in/GirPublic/Application/Details/145,

27. lpp., Nr. 261, 145-GI-Annex-12-26-11-2008.

(1) OV L 343, 14.12.2012., 1. lpp.